ሓደ ተሓካሚ ናብ ክፍሊ ጽኑዕ ክትትል ሕክምና ዝኣትወሉ ዝተፈላለዩ ምኽንያታት ኣለዉ። ገለ ተሓከምቲ፡ ከቢድ መጥባሕቲ ድሕሪ ምክያዶም ክሳብ ዝሓውዩ ኣብዚ ክፍሊ ይጸንሑ። ካልእ ድማ፡ ብዝወረዶም ሓደጋ መጉዳእቲ ዝበጸሖም ሰባት፡ ንኣብነት ሓደጋ መኪና ዘጋጠሞም፡ ጽኑዕ ክትትል ክግበረሎም ናብዚ ክፍሊ ይኣትዉ። ቀዳማይ ሚኒስተር ቦሪስ ጆንሰን ድማ፡ ሕማም ኮሮናቫይረስ ምስሓዞ ዝረኣይዎ ካብ ዝነበሩ ምልክታት ናይ ምምሕያሽ ለውጢ ሰለዘየርኣየ እዩ ናብ ጽኑዕ ክትትል ሕክምና ኣትዩ። እቲ ቀዳማይ ሚኒስተር፡ ረስኒ ሓዊሱ ምልክታት ናይቲ ሕማም ክረኣዮ ስለዝቐጸለ እዩ ብሰንበት ናብ ሆስፒታል ኣትዩ። ኮሮናቫይረስ ንሳምቡእ ከጥቅዕ ዝኽእል ኮይኑ፡ ቀዳማይ ሚሰስተር ቦሰስ ጆንሰን ድማ ናይ ምስትንፋስ ጸገማት የጋጥሞ ኣሎ። እንተኾነ፡ ዛጊት ናይ ምስትንፋስ መሳርሒ (ቬንቲሌተር) ኣይጥቀምን ዘሎ። ኣብዚ ክፍሊ፡ እንታይ ክንክን ይበግረልካ?
